[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.6.2009

COM(2009) 327 végleges

Javaslat:

A TANÁCS HATÁROZATA

A Nemzetközi Megújulóenergia-ügynökség (IRENA) alapokmányának a Közösség nevében történő aláírásáról és ideiglenes alkalmazásáról

INDOKOLÁS

Hosszabb ideje megbeszélések tárgyát képezi a „Nemzetközi Megújulóenergia-ügynökség” (IRENA) létrehozása azzal a céllal, hogy a megújuló energiák szakterületén kiválósági központ jöjjön létre, amely a nemzeti kormányok számára tanácsokkal szolgál a megújuló energiák használatának bevezetését célzó programok megtervezéséhez, hozzájárul az ilyen erőforrásokkal kapcsolatos ismeretterjesztéshez, valamint képzéseket és tanácsadást biztosít a legjobban bevált gyakorlatokról és a finanszírozási lehetőségekről. Az IRENA alapokmányát (a továbbiakban: az alapokmány) 2009. január 26-án Bonnban 75 állam, köztük 20 uniós tagállam írta alá.

Az alapokmány VI. cikke módot biztosít arra, hogy ahhoz regionális kormányközi gazdasági integrációs szervezetek is csatlakozzanak. Az alapokmányt már húsz tagállam aláírta, és egyértelműen indokolt, hogy a Közösség is képviseltesse magát egy olyan ügynökségben, amelynek az alapokmánya olyan kötelezettségeket ír elő, melyek biztosan vagy vélhetően érintik a környezet- és az energiapolitika területén elfogadott közösségi jogszabályok rendelkezéseit, vagyis a Közösség hatáskörérét. A csatlakozáshoz nem szükséges tárgyalásokat folytatni, mivel az alapokmányt már 75 állam elfogadta. Ilyen körülmények között az IRENA alapokmányához való csatlakozás egy tanácsi határozat függvénye, amely kijelöli az alapokmánynak az Európai Közösség nevében történő aláírására jogosult személyt, és rendelkezik az alapokmány ideiglenes alkalmazásáról.

Ez a javaslat az alapokmány aláírásáról és ideiglenes alkalmazásáról rendelkezik.

1.1. A Közösség nevében történő aláírás

Az alapokmány XIX. cikke úgy rendelkezik, hogy annak aláírására mindaddig lehetőség van – regionális kormányközi gazdasági integrációs szervezetek számára is –, amíg a megerősítéséről szóló huszonötödik okirat letétbe helyezését követő harmincadik napon hatályba nem lép.

1.2. Az IRENA-ban való részvétel a csatlakozás előtt

Mivel elképzelhető, hogy az IRENA alapokmánya a XIX. cikk rendelkezése következtében nem a közeljövőben lép hatályba, célszerű, hogy a Közösség a lehetséges mértékben részt vegyen az előkészítő munkálatokban, például az előkészítő vagy átmeneti bizottság keretében.

Javaslat:

A TANÁCS HATÁROZATA

A Nemzetközi Megújulóenergia-ügynökség (IRENA) alapokmányának a Közösség nevében történő aláírásáról és ideiglenes alkalmazásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 175. cikke (1) bekezdésére, valamint 300. cikke (2) bekezdésének első albekezdésére,

tekintettel a Bizottság javaslatára,

mivel:

(1) 2009. január 26-án Bonnban az alapítókonferencia keretében 75 állam, köztük 20 európai uniós tagállam aláírta a Nemzetközi Megújulóenergia-ügynökség alapokmányát (a továbbiakban: az alapokmány).

(2) Az alapszerződésnek megfelelően a Nemzetközi Megújulóenergia-ügynökség (IRENA) célja előmozdítani mindenféle megújuló energiaforrás széles körű felkarolását és fenntartható használatát, figyelemmel az energiahatékonysági és megújulóenergia-politikai intézkedések összehangolt alkalmazásából eredő nemzeti és hazai prioritásokra és érdekekre, valamint a megújuló energiáknak a környezet megóvásához való hozzájárulására, amely a természetes erőforrásokra gyakorolt nyomás, valamint az erdőirtás, különösen a trópusi erdőkitermelés, az elsivatagosodás és a biológiai sokféleség pusztulásának mérséklésében nyilvánul meg; továbbá hozzájárulni az éghajlatvédelemhez, a gazdasági növekedéshez és a társadalmi kohézióhoz, ideértve a szegénység elleni küzdelmet és a fenntartható fejlődést, javítani az energiához való hozzáférést és az energiaellátás biztonságát, valamint előmozdítani a regionális fejlődést és a nemzedékeken átívelő felelősség kialakítását.

(3) Mind az Európai Közösség, mind annak tagállamai rendelkeznek hatáskörrel az alapszerződés hatálya alá tartozó területeken. Az alapokmányban előírt egyes kötelezettségek érintik, illetve vélhetően érintik azokat az intézkedéseket, amelyeket a környezet- és energiapolitika területén elfogadott közösségi jogszabályok állapítanak meg.

(4) Figyelemmel arra, hogy az alapokmány a megerősítéséről szóló huszonötödik okirat letétbe helyezését követő harmincadik napon lép hatályba, és addig nyitva áll aláírásra, célszerű azt az Európai Közösség részéről aláírni az alapokmány XIX. cikke A. pontjának megfelelően. Mivel az IRENA 2009. január 26-án tartott alapítókonferenciája előkészítő bizottságot hozott létre az Ügynökség mihamarabbi hatékony felállításának elősegítésére, és többek között ideiglenes munkaprogramról és költségvetésről is rendelkezett, az aláírástól fogva érdemes részt venni az Ügynökség tevékenységében. Az alapokmányt ideiglenesen 2009. június 1-jétől kell alkalmazni.

A KÖVETKEZŐKÉPPEN HATÁROZOTT:

1. cikk

A Tanács elnöke felhatalmazást kap arra, hogy kijelölje a 2009. január 26-án Bonnban alapított Nemzetközi Megújulóenergia-ügynökség alapokmányának az Európai Közösség nevében történő aláírására felhatalmazott személyt vagy személyeket.

2. cikk

Az alapokmányt 2009. június 1-jétől hatálybalépéséig a Közösség ideiglenesen alkalmazza.

Kelt Brüsszelben,

a Tanács részéről

az elnök